b"\n_START_ARTICLE_\nMapamundis antics\n_START_PARAGRAPH_\nEls mapamundis antics abasten les representacions del m\xc3\xb3n des de l'antiguitat cl\xc3\xa0ssica a l'\xc3\xa8poca dels descobriments i el naixement de la geografia moderna._NEWLINE_Els primers mapes mundials coneguts es remunten a l'antiguitat cl\xc3\xa0ssica, els exemples m\xc3\xa9s antics encara estan basats en el paradigma pla de la Terra. Els mapes del m\xc3\xb3n assumint una Terra esf\xc3\xa8rica apareixen per primera vegada en el per\xc3\xadode hel\xc2\xb7len\xc3\xadstic. El desenvolupament de la geografia grega durant aquest temps, notablement per Erat\xc3\xb2stenes i Posidoni, van culminar en l'\xc3\xa8poca romana, amb el mapa mundial de Ptolemeu (segle II dC), que es mantindr\xc3\xa0 autoritzat durant tota l'edat mitjana._NEWLINE_Des de Ptolemeu, el coneixement de la grand\xc3\xa0ria aproximada del globus permet\xc3\xa9 als cart\xc3\xb2grafs estimar l'abast del seu coneixement geogr\xc3\xa0fic, i indicar parts del m\xc3\xb3n conegudes que existeixen per\xc3\xb2 que encara no s'han explorat, com a Terra Inc\xc3\xb2gnita. Amb l'edat dels descobriments, durant els segles XV al XVIII, els mapes mundials es van fer cada vegada m\xc3\xa9s precisos; l'exploraci\xc3\xb3 de l'Ant\xc3\xa0rtida i l'interior d'\xc3\x80frica pels mapes occidentals es van deixar per al segle XIX i principis del XX.\n_START_SECTION_\nMapamundi d'Al-Idrisi (1154)\n_START_PARAGRAPH_\nEl mapa del ge\xc3\xb2graf \xc3\xa0rab Al-Idrisi va incorporar els coneixements que els comerciants i exploradors \xc3\xa0rabs havien acumulat a l'\xc3\x80frica i a l'oce\xc3\xa0 \xc3\x8dndic que ja havien heretat dels ge\xc3\xb2grafs cl\xc3\xa0ssics, creant aix\xc3\xad un dels mapes del m\xc3\xb3n m\xc3\xa9s exactes realitzats fins aleshores. Noteu que el pol nord es troba a la part inferior del mapa.\n_START_SECTION_\nMapamundi d'Hereford (1300)\n_START_PARAGRAPH_\nEl mapamundi d'Hereford \xc3\xa9s un mapa T-O que data aproximadament de l'any 1300. El mapa est\xc3\xa0 signat per  Richard de Holdingham o Lafford, dibuixat en un sol full de pergam\xc3\xad de 158 per 133 cent\xc3\xadmetres, escrit en tinta negra amb afegit de vermell i or, i blau o verd per a l'aigua (amb el mar Roig pintat de vermell).\n_START_SECTION_\nMapamundi de De Virga (1411-1415)\n_START_PARAGRAPH_\nEl mapamundi de De Virga va ser realitzat per Albertino de Virga entre 1411 i 1415. A l'Albertino de Virga, veneci\xc3\xa0, se li coneix tamb\xc3\xa9 per un mapa de la Mediterr\xc3\xa0nia de 1409, fet tamb\xc3\xa9 a Ven\xc3\xa8cia. El seu mapamundi \xc3\xa9s circular, dibuixat en una pe\xc3\xa7a de pergam\xc3\xad de 69,9 per 44 cent\xc3\xadmetres. Est\xc3\xa0 format pel mateix mapa en si i per una ampliaci\xc3\xb3 que cont\xc3\xa9 un calendari i dues taules.\n_START_SECTION_\nMapamundi de Bianco (1436)\n_START_PARAGRAPH_\nL'atles d'Andrea Bianco, de 1436, compr\xc3\xa8n deu fulls de pergam\xc3\xad i mesura 29 per 38 cent\xc3\xadmetres, amb una enquadernaci\xc3\xb3 del segle XVIII. El primer foli cont\xc3\xa9 la descripci\xc3\xb3 de la regla de Marteloio per determinar el rumb, amb el cercle i quadrat, dues taules i dos diagrames. Els vuit fulls seg\xc3\xbcents contenen diverses cartes n\xc3\xa0utiques. La novena inclou un mapamundi circular de 25 cent\xc3\xadmetres de circumfer\xc3\xa8ncia. I el foli final cont\xc3\xa9 un mapamundi basat en la primera projecci\xc3\xb3 de Ptolemeu. Alguns creuen que els mapes de Bianco van ser els primers a retratar fidelment les costes de Florida (com una gran pen\xc3\xadnsula unida a una gran illa etiquetada com a Antillia. Bianco tamb\xc3\xa9 va col\xc2\xb7laborar amb fra Mauro en el seu mapamundi de l'any 1459.\n_START_SECTION_\nMapamundi de fra Mauro (1459)\n_START_PARAGRAPH_\nEl mapamundi de fra Mauro es va crear entre 1457 i 1459 pel monjo veneci\xc3\xa0 fra Mauro. \xc3\x89s un planisferi circular dibuixat en pergam\xc3\xad i emmarcat en fusta, d'uns 2 metres de di\xc3\xa0metre. El mapamundi original, el va fer fra Mauro i el seu assistent Andrea Bianco, un mariner cart\xc3\xb2graf al servei del rei Alfons V de Portugal. El mapa es va completar el 24 abril de 1459 i es va enviar a Portugal, per\xc3\xb2 no es va conservar fins als nostres dies. Fra Mauro va morir l'any seg\xc3\xbcent mentre realitzava una c\xc3\xb2pia del mapa per a la senyoria de Ven\xc3\xa8cia, i la c\xc3\xb2pia va ser completada per Andrea Bianco.\n_START_SECTION_\nMapa del m\xc3\xb3n de Diego Ribero, 1529\n_START_PARAGRAPH_\nEl treball principal de Ribero va ser el padr\xc3\xb3 reial de 1527. N'hi ha 6 c\xc3\xb2pies atribu\xc3\xafdes a Ribero, les quals s'exhibeixen a la Gran Biblioteca Ducal de Weimar (Mundus Novus de 1527) i a la Biblioteca Vaticana, al Vatic\xc3\xa0 (Mapa Propaganda); \xc3\xa9s el primer mapamundi basat en observacions emp\xc3\xadriques de latitud. Est\xc3\xa0 fortament influenciat per la informaci\xc3\xb3 recollida durant el viatge de Magalhaes i Juan Sebasti\xc3\xa1n Elcano."